**Balinka község Önkormányzat Képviselő-testületének**

**5/2011. (IV.4.) önkormányzati rendelete**

**a felsőoktatásban tanulók ösztöndíjáról**

Balinka Község Önkormányzat Képviselő-testülete a helyi önkormányzatokról szóló 1990. évi LXV. törvény 16. § (1) bekezdésében meghatározott feladatkörében eljárva a következőket rendeli el:

1.§ Balinka Község Önkormányzata a felsőoktatásban tanuló balinkai fiatalok számára lakóhelyükhöz történő kötődés céljából és az oktatási intézményben való tanulmányaik folytatásához szükséges költségeinek enyhítésére ösztöndíjat állapít meg.

2.§ Az ösztöndíj iránti kérelmet az a balinkai állandó lakóhellyel rendelkező hallgató nyújthatja be, aki lakóhelyén kívül, államilag elismert felsőoktatási intézmény nappali tagozatán, első diploma megszerzése érdekében folytat tanulmányokat.

3.§ (1) Az ösztöndíj fedezetét Balinka Község Önkormányzata Képviselő-testülete (a továbbiakban: Képviselő-testület) évente költségvetésében állapítja meg.

(2) Az ösztöndíjat évente két alkalommal – az ösztöndíj kérelmet elbírálását követő 15 napon belül – kell kifizetni.

(3) Az ösztöndíj mértéke: 10.000 Ft/félév.

4.§ (1) A kérelem az e rendelet 1. melléklete szerint formanyomtatványon a tárgyév október 15-ig és február 25-ig nyújtható be a Körjegyzőségi Hivatalhoz.

(2) A kérelemhez mellékelni kell a felsőoktatási intézmény által kiállított iskolalátogatási igazolást.

(3) A kérelmeket a Képviselő-testület bírálja el, a kérelem benyújtásának határidejét követő soros testületi ülésen.

(4) Az ösztöndíj egy félévre szól.

(5) Az ösztöndíjat a Körjegyzőségi Hivatal fizeti ki a 3. § (2)-(3) bekezdéseiben foglaltak szerint.

5.§ (1) E rendelet 2011. május 2. napján lép hatályba.

(2) E rendelet hatálybalépésével egyidejűleg a felsőoktatásban tanulók ösztöndíjáról szóló 6/2004. (II.25.) önkormányzati rendelet hatályát veszti.

**Wéninger László Kellerné Nagy Erzsébet Andrea**  polgármester aljegyző

A rendelet kihirdetése megtörtént.

Balinka, 2011. április 4.

**Kellerné Nagy Erzsébet Andrea**

aljegyző